Hittegolf kan druk van beurtkrag vererger | Netwerk24
Deur Bonolo Selebano 18 Oktober 2019 19:19
Die son sak ná 'n warm dag Vrydag in Johannesburg. Foto: Felix Dlangamandla
Gewoonlik is die vraag na krag oor naweke laer, maar die verwagting is dat die gebruik van veral lugversorgers tot groter druk sal lei, sê Dikatso Mothao, woordvoerder van Eskom.
Maksimum temperature van 33 °C word vir Saterdag voorspel vir Johannesburg en in Pretoria kan die kwik tot 35 °C styg.
Rugby en beurtkrag
Intussen is daar ook die groot rugby die naweek met die Springbokke wat Sondag teen Japan in 'n kwarteindstryd om die Wêreldbeker speel. En mense wonder of daar krag gaan wees.
Mothao kon egter nie waarborg dat Suid-Afrikaners die wedstryd sal kan sien sonder dat beurtkrag 'n stokkie daarvoor steek nie.
Hy het mense aangeraai om eerder voorbereid te wees op moontlike beurtkrag.
Intussen het 'n woordvoerder van Angie Motshekga, minister van basies onderwys, gesê Eskom kan nie die versekering gee dat die matriekeksamen nie Maandag weer geraak sal word deur beurtkrag nie, maar die departement het planne gereed vir ingeval dit wel gebeur.
Hope Mokgatlhe het gesê Eskom het nie antwoorde nie, maar die departement het planne én daar is ander vraestelle indien dit nodig sou wees.
Die Gautengse departement van onderwys het Vrydag in 'n verklaring gesê net nege van die 1 224 matrieks wat Donderdag inligtingstegnologie moes skryf, kon uiteindelik nie die vraestel skryf weens beurtkrag nie. Dié leerlinge kry later weer 'n kans om die vraestel af te handel.
Intussen het die DA in 'n brief aan die parlement se portefeuljekomitee oor openbare ondernemings gevra dat die raad van Eskom en Pravin Gordhan, minister van openbare ondernemings, voor die komitee moet verskyn.
"Die verwarring en oneerlikheid kan nie langer geduld word nie. Die publiek het duidelike antwoorde van Eskom en die minister nodig oor wat presies aan die gang is."
Maar die ANC het Donderdag gekap na die DA en sê dié party kaap die kragkrisis in die land vir eie belang.
"Dit het onder ons aandag gekom dat die party 'n aanlyn petisie versprei waarin mense gevra word vir steun vir sy sogenaamde plan om Eskom te red." het die ANC in 'n verklaring gesê.